medieval-data/medieval-letters huggingface dataset:
XLIII.  G[isleberto] archiepiscopo Turonensi mandat ut litteras sequentes ad [Henricum] Anglorum regem deferat, adhibitoque G[aufredo] archiepiscopo Rothomagensi, Thomam  [leg.  Thurstanum] archiepiscopum Eboracensem regi diligenter commendet.   (Anno 1119, Oct.-Nov.) [  Monastic. Anglic.  III, 144.]
Author: Calixtus II

CALIXTUS episcopus, servus servorum Dei, venerabili fratri GISLEBERTO Turonensi archiepiscopo, salutem et apostolicam benedictionem.

Quia devotionis tuae dilectionem, et fidelitatis constantiam in beati Petri servitio saepius probatam agnovimus, ejus tibi negotium potissimum duximus committenda; siquidem prudentiam tuam pro venerabilis fratris nostri Thomae Eborum archiepiscopi causa, ex fratrum nostrorum consilio, nostra volumus legatione perfungi, in quo quanta nobis et Romanae Ecclesiae injuria irrogetur ipse, ut credimus, non ignoras. Tuam itaque, frater charissime, sollicitudinem exoramus, atque praecipimus, ut illas quas pro eodem fratre nostro Th. dirigimus litteras in Northmannia, ad regem Anglicum deferas, et primo earum traditioni regem ipsum vice nostra tu et confrater vester G. Rothomagensis archiepiscopus, quem in hujus allegationis exsecutione tibi socium exhibemus convenire, diligentissime studeatis. Eumque instantius deprecamini, ut in praedicti fratris nostri restitutione, ita matris suae Romanae Ecclesiae preces exaudiat, quatenus verus ejus filius. . . . . .
XLIV.  Ad Henricum Anglorum regem.   (Anno 1119, Oct.-Nov.)   Monastic. Anglic.  III, 144 .
Author: Calixtus II

. . . . . servorum Dei charissimo in Christo filio, HENRICO illustri et glorioso Anglorum regi, salutem et apostolicam benedictionem.

Saepe jam dilectionem tuam, pro venerabili fratre nostro Thoma Eborum archiepiscopo, verbis et litteris monuisse meminimus, et nihil adhuc in ejus negotio de honore Dei et Ecclesiae apud te valuimus impetrare. Unde graviori profecto correptione dignus fueras; sed quia duplici te dilectione complectimur, personae tuae, ad praesens, in exsecutione justitiae duximus indulgendum. Caeterum confratris nostri R. Cantuariensis archiepiscopi contemptum omnino diutius tolerare non possumus, et a dominis enim felicis memoriae Paschalis et Gelasii praedecessoribus nostris, et nobis ipse commonitus, nec electo Eboracensis Ecclesiae absque professionis exactione manus imponere, nec pro eodem negotio nostrae noluerit audientiae praesentare. Et ipsi ergo episcopale atque sacerdotale officium interdicimus et in matrice Cantuariensi Ecclesia; necnon et Eborum propria parochia tota divina omnia celebrari officia, et sepulturam mortuis prohibemus praeter infantium baptisma, et morientium poenitentias, donec praedictus frater noster Thomas, Eborum Ecclesiae restituitur, manere in ea quietius dimittatur. Si enim praedictus dominus noster Paschalis papa eum adhuc in electione positum ab Eborum Ecclesia nullatenus passus est, nos consecratum jam, per Dei gratiam, nostris, tanquam beati Petri manibus, exsulare prorsus pati, nec possumus, nec debemus.
XLV.  Bulla de privilegiis monasterii Sanctae Mariae Josaphat in dioecesi Carnotensi.   (Anno 1119, Nov. 1.) [BALUZ.,  Miscell.  ed. Luc., III, 13.]
Author: Calixtus II

CALIXTUS episcopus, servus servorum Dei, dilecto filio GIRARDO abbati monasterii Sanctae Mariae Josaphat juxta Leugas, in Carnotensi videlicet parochia siti, ejusque successoribus regulariter substituendis in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Proinde nos, dilecte in Christo fili Giralde abbas, tam tuis quam venerabilis fratris nostri Gaufridi Carnotensis episcopi petitionibus annuentes, Beatae Mariae monasterium, cui Deo auctore praesides, in apostolicae sedis tutelam excipimus, et contra pravorum hominum nequitiam auctoritatis nostrae privilegio communimus. Statuimus enim ut quaecunque bona, quascunque possessiones idem coenobium in praesenti legitime possidet, sive in futurum largiente Deo juste ac canonice poterit adipisci, firma tibi tuisque successoribus et illibata permaneant. Ecclesiam scilicet Sancti Martini de Operatorio, et ecclesiam Sancti Arnulfi, cum decimis et terra quam dedit Goslenus de Leugis. Nulli ergo omnino hominum liceat idem monasterium temere perturbare, aut ejus possessiones auferre, vel ablatas retinere, vel temerariis vexationibus fatigare; sed omnia integra conserventur eorum pro quorum sustentatione et gubernatione concessa sunt, usibus omnimodis profutura. Salva nimirum Carnotensis episcopi canonica reverentia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Calixtus catholicae Ecclesiae episcopus. Datum Remis per manum Grisogoni S. R. E. diaconi cardinalis ac bibliothecarii, Kal. Novembris, indictione XII, Incarnationis Dominicae anno 1119, pontificatus autem domini Calixti II papae anno primo.
XLVI.  Decretum a Gaufrido episcopo Carnot. adversus Simoniam latum confirmat.   (Anno 1119, Nov. 2.) [  Gall. Christ.  VIII, inst. 318.]
Author: Calixtus II

CALIXTUS episcopus, servus servorum Dei, venerabili fratri Gaufrido Carnotensi episcopo, salutem et apostolicam benedictionem.

Quae religionis honestate perspecta in Dei Ecclesia statuuntur, inconcussa debent stabilitate servari. Si quidem, frater in Christo charissime, de commissa tibi Ecclesia omnem Simoniacam expellere desiderantes pravitatem, assensu decani, praecentoris, subdecani, succentoris, et caeterorum praelatorum Ecclesiae statuisti, congregatione fratrum id ipsum approbante atque unanimiter postulante, ut nec decanus, nec praecentor, nec subdecanus, nec succentor, nec ulla alia ecclesiastica persona, vel canonicorum quisquam de honoribus ecclesiae, vel praebendis quidquam exigat vel accipiat, vel per se, vel per suppositam manum: nullus eorum qui canonici fiunt pro praebenda quidquam det vel promittat, aut per se similiter, aut per suppositam manum, neque post decessum praelatorum, qui nunc in ecclesia vestra vivunt, ullus vel decanus, vel praecentor, vel subdecanus, vel succentor in locum ipsum statuatur, quousque in communi capitulo liquido juret pro officio suo nihil dedisse vel promisisse, quousque etiam juret se pro praebendis nihil exacturum vel accepturum, aut per se, aut per suppositam manum: similiter post decessum simplicium canonicorum, qui modo in Carnotensi ecclesia vivunt, nullus in locum eorum canonicus sufficiatur, nisi ante in communi capitulo juret, vel tutor suus pro eo, si ipse infra annos fuerit, se pro praebenda nihil dedisse aut promisisse, nec per se, nec per suppositam manum. Hanc igitur constitutionem ad honorem Dei et animarum salutem a fraternitate tua provisam, nos praestante Deo, auctoritate sedis apostolicae confirmamus, et ratam in posterum permanere sancimus, etc. Datum Remis per manum Crisogoni sanctae Romanae Ecclesiae cardinalis ac bibliothecarii, IV Nonas Novembris, indictione XIII, Incarnationis Dominicae anno 1119, pontificatus domini Calixti II anno primo, etc.
XLVIII.  Ad Morvanum Venetensem et Brictium Nannetensem episcopos.--Ut abbatem Rotonensem per districtionem canonicam compellant ad reddendam pecuniam abbati Kemperlegiensi debitam.   (Anno 1119, Nov. 9.) [Dom BOUQUET,  Recueil,  XV, 231.]
Author: Calixtus II

CALIXTUS episcopus, servus servorum Dei, venerabilibus MORVANO Venetensi, BRICTIO Nannetensi, episcopis, salutem et apostolicam benedictionem.

Nuper Herveo Rotonensi abbati mandavimus ut pecuniam quam monasterio Sanctae Crucis de Kemperlegio injuste abstulit, juxta datum a confratre nostro Gerardo Engolismensi, tunc apostolicae sedis legato, judicium, dilatione seposita, restitueret, aut super hoc responsurus, Remis se nostro conspectui praesentaret. Caeterum, cum ipse ad Remense concilium pervenisset infecto negotio remeavit, insuper culpam suam, uti accepimus, per comitis nititur defendere potestatem. Unde fraternitati vestrae praecipimus ut eum ex parte nostra commoneatis quatenus abbati Sanctae Crucis usque ad proximas Epiphaniae octavas eamdem pecuniam integre reddat, alioquin vos tandiu in abbatem ipsum et in abbatiam, et in obedientias ejus quae in vestris dioecesibus sitae sunt, districtionem canonicam imponatis, donec ipse in nostra praesentia et nobis de contemptu, et abbati de illatis injuriis satisfaciat. Data Remis, V Idus Novembris.

Notes: (quod gravius est)
XLIX.  Monasterii S. Remigii Remensis privilegia confirmat.   (Anno 1119, Nov. 10.) [MARLOT,  Metropol. Rem.,  II, 271.]
Author: Calixtus II

CALIXTUS episcopus, servus servorum Dei, dilecto in Christo filio ODONI, abbati venerabilis monasterii S. Remigii, quod est secus urbem situm, ejusque successoribus regulariter substituendis in perpetuum.

Apostolicae sedis auctoritate compellimur pro universarum Ecclesiarum statu satagere, etc. Statuimus ut quaecunque bona largiente Deo poteritis adipisci, firma haec vobis et illibata permaneant, in quibus haec duximus exprimenda: ecclesiam S. Mariae quae sita est extra muros castelli, cui Regitestis vocabulum est, cum omnibus ad eam pertinentibus, sicut eam venerabilis frater noster Rodulfus Remensis archiepiscopus a comite Hugone dimissam vestro monasterio contulit; ecclesiam S. Timothei cum parochia Burgi et appendiciis ad Burgum . . . . . . censum Codiciaci castri sexaginta solidorum, mansiones Ponti Vidulari in alodio Sancti Remigii sitas, quas Fridericus, ejusdem loci institutor, vestro monasterio contulit. Decernimus ergo ut nulli omnino hominum liceat idem coenobium temere perturbare, etc. Datum Remis per manum Chrisogoni S. R. E. diaconi cardinalis ac bibliothecarii, IV Idus Novemb., indict. XIII, Incarnat. 1119, pontificatus domini Calixti II papae anno II.
LI.  Radulfum Dunelmensem, R[adulfum] Orcadensem, Joannem Glascuensem et universos per Scotiam episcopos, Ecclesiae Eboracensis suffraganeos, hortatur ut T[hurstano] archiepiscopo Eboracensi, per ipsum consecrato, obediant.   (Anno 1119, Nov. 20.) [  Monasticon Anglic.,  III, 146.]
Author: Calixtus II

CALIXTUS episcopus, servus servorum Dei, venerabilibus fratribus RADULFO Dunelmensi, R. Orcadensi, JOANNI Glerguensi, et universis per Scotiam episcopis, Eboracensis Ecclesiae suffragantibus, salutem et apostolicam benedictionem.

Ad hoc disponente Deo, sedis apostolicae cura nobis commissa est, ut Ecclesiarum omnium sollicitudinem gerere debeamus; ea propter divinae destinationi nostrae metropolis Eborum Ecclesiae paterna benignitate compassi sumus; et venientem ad nos venerabilem fratrem Thomam ipsius electum benigne suscepimus; atque ad archiepiscopum, cooperante Domino, consecravimus; pallii quoque insigne, pontificalis videlicet officii plenitudinem, secundum consuetudinem apostolicae sedis ei concessimus. Non enim fratribus vestris rationabile visum est, ut pro illa confratris vestri R. Cantuariensi archiepiscopo querimonia diutius vacare Eboracensis debeat Ecclesia; praecipue cum fratrem frequenter ab apostolica sede commonitus nulla ei causa hac voluerit reverentiam exhibere: vestrae itaque fraternitati, praesentium litterarum auctoritate, praecipimus, ut praedictum fratrem nostrum Thomam tanquam metropolitanum vestrum diligere et honorare attentius procuretis, eique in posterum omni occasione seposita debitam obedientiam et reverentiam deferatis. Datae Belvaci XII Kalend. Decembris.
LII.  Litterae Norwegiae regibus porrectae pro admissione Radulphi Orcadensium episcopi.   (Anno 1119.) [  Monast. Angl.  tom. III, pag. 145.]
Author: Calixtus II

CALIXTUS episcopus, servus servorum Dei, dilectis in Christo filiis AISTANO et SIWARDO Norwegiae regibus, salutem et apostolicam benedictionem.

Ab ipso fidei Christianae principio Ecclesiae Dei per principum munificentiam in temporalibus excreverint, et Dominus quidem honorificantes se honorificabit, et eorum potentiam abundantius dilatabit. Ea propter, filii in Christo charissimi, dilectionem vestram litteris apostolicis visitantes, rogamus vos et admonemus in Domino, ut filium nostrum Orcadensium episcopum, canonice ut accepimus electum, et in metropoli sua Eboraca ecclesia consecratum, benigne suscipiatis, ab injuria defendatis, et in episcopatu suo manere quietius faciatis.
LIV.  Bulla pro Pacano abbate et monachis B. Mariae Stampensis.   (Anno 1119, Dec. 4.) [FLEUREAU.  Les Antiquitez de la ville et du duchez d' Estampes.  Paris, 1683, 4º, p. 491.]
Author: Calixtus II

CALIXTUS episcopus, servus servorum Dei, dilectis filiis PACANO abbati et B. Mariae Stampensis ecclesiae canonicis tam praesentibus quam futuris in posterum.

Officii nostri nos hortatur auctoritas ut Ecclesiarum quieti attentius providere, et suum cuique jus integrum conservare, in quantum permiserit Dominus, debeamus. Siquidem clamores vestros accepimus adversus eos qui parochianos vestros sine assensu vestro sepelire contumaciter praesumebant. Vestris igitur et charissimi filii nostri Ludovici gloriosi Francorum regis precibus incitati, ad ecclesiae vestrae quietem et libertatem per Dei gratiam conservandam, statuimus, et auctoritate apostolica prohibemus, ne cuiquam praeter assensum vestrum, parochianos vestros, milites seu alios, liceat sepelire. Praeterea vobis, vestrisque successoribus in perpetuum confirmamus ecclesiam Sancti Basilii et molendinum in burgo situm, et caetera omnia, quae concessione pontificum, liberalitate regum, oblatione fidelium, vel aliis justis modis ecclesia vestra in praesenti possidet vel in futurum largiente Domino juste atque canonice poterit adipisci. Nulli ergo hominum facultas sit, ausu temerario, vestram ecclesiam perturbare, aut vestras bonas consuetudines immutare, possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum pro quorum sustentatione ac gubernatione concessa sunt, usibus omnimodis profutura, salva Senonensis archiepiscopi reverentia. Si quis igitur in futurum, ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis ergo eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Datum Senonis per manum Grisogoni, sanctae Romanae Ecclesiae diaconi cardinalis ac bibliothecarii, II Nonas Decembris, indictione XII, Incarnationis Dominicae anno 1119, pontificatus autem domni Calixti II papae anno I.
LV.  Ad Josceranum Lingonensem episcopum.--Judicem eum constituit controversiae, quae est inter abbatem S. Petri Vivi Senonensis, et Molismensem.   (Anno 1119, Dec. 5.) [MANSI,  Concil.,  XXI, 196.]
Author: Calixtus II

CALIXTUS episcopus, servus servorum Dei, JOSCERANNO Lingonensium episcopo, salutem et apostolicam benedictionem.

Abbatis Arnaldi, et fratrum monasterii Sancti Petri Vivi, querelam accepimus, quod eis Molismensis et Remensis abbates quasdam possessiones jamdiu a beati Petri monasterio possessas, injuste abstulerint. Unde fraternitati tuae praecipimus ut longa dilatione seposita canonicam eis justitiam facias, nec monasterio eidem obesse permittas, quod secundum antiquam terrae consuetudinem instrumenta sine impressione sigilli composita declarantur. Data Senonis Nonis Decembris
LVI.  Ad monachos S. Viventii de Verzeio.--Jubet sub poenis interdicti, ut priorem de monasterio Cluniacensi recipiant.   (Anno 1119, Dec. 7.) [Dom BOUQUET,  Recueil,  XV, 252.]
Author: Calixtus II

CALIXTUS episcopus, servus servorum Dei, Verziacensis monasterii monachis et familiae, salutem, si obedierint, et apostolicam benedictionem.

Charissimi filii nostri Petri Cluniacensis abbatis et fratrum ejus querelam accepimus, quod recipere priorem de Cluniacensi monasterio recusetis, cum locus vester jam per triginta fere annos priorem tantum de domo eadem habuerit: in quo profecto magnum vobis et vestrae generare Ecclesiae detrimentum. Cum enim paci et religioni intendere debeatis, in dissensione et scandalo permanetis. Per praesentia igitur scripta vobis praecipiendo mandamus, ut usque festum proximum B. Thomae priorem de Cluniacensi recipiatis coenobio, ejusque debitam, sicut hactenus factum est, obedientiam praebeatis. Alioquin nos extunc ecclesiarum vobis introitum interdicimus, et in vestro monasterio divina prohibemns officia celebrari. Datum Altissiodori, VII Idus Decembris
LVII.  B[enedictum] episcopum Lucensem rogat ut homines ad sese venientes vel ab ipso redeuntes praesidio firmo muniat. A. priorem et ecclesiam S. Frigdiani commendat.   (Anno 1119, Dec. 11.) [BALUZ.,  Miscell.  ed. Luc. IV, 588.]
Author: Calixtus II

CALIXTUS episcopus, servus servorum Dei, venerabili fratri B. Lucano, episcopo salutem et apostolicam benedictionem.

Sicut aliis jam litteris dilectioni tuae mandavimus, nos te sicut fratrem in Christo charissimum diligere, et in quantum permiserit Dominus; honorare optamus. Rogamus autem fraternitatem tuam ut secundum datam tibi a Deo prudentiam ejus ecclesiam praecipue hoc studeas tempore adjuvare, et ad nos venientes vel a nobis redeuntes personas patriam illam secure conduci facias: rogamus praeterea dilectionem tuam, ut filium vestrum A. priorem S. Frigdiani, et ejus ecclesiam pro B. Petri reverentia, et dilectione vestra studeas amplius diligere et juvare. Idem enim locus specialiter B. Petri tutela et protectione consistit, et nos deesse ei nec possumus nec debemus. Datum Altissiodori, III Idib. Decembris.
LVIII.  Ad Stephanum abbatem Cisterciensem.--Cisterciensis monasterii capitula confirmat.   (Anno 1119, Dec. 23.) [MANSI,  Concil.,  XXI, 190.]
Author: Calixtus II

CALIXTUS episcopus, servus servorum Dei, charissimis in Christo filiis STEPHANO venerabili Cisterciensis monasterii abbati et ejus fratribus, salutem et apostolicam benedictionem.

Ad hoc in apostolicae sedis regimen, Domino disponente, promoti conspicimur, ut ipso praestante religionem augere, et quae recta atque ad salutem animarum statuta sunt nostri debeamus auctoritate officii stabilire. Idcirco, filii in Christo charissimi, petitioni vestrae charitate debita impertimur assensum, et religioni vestrae paterno congratulantes affectu, Dei operi quod coepistis manum nostrae confirmationis apponimus. Siquidem consensu et deliberatione communi abbatum et fratrum monasteriorum vestrorum, et episcoporum, in quorum parochiis eadem monasteria continentur, quaedam de observatione Regulae B. Benedicti, et de aliis nonnullis quae ordini vestro et loco necessaria videbantur, capitula statuistis: quae nimirum ad majorem monasterii quietem, et religionis observantiam, auctoritate sedis apostolicae petitis confirmari. Nos ergo vestro in Domino profectui congaudentes, capitula illa et constitutiones auctoritate apostolica confirmamus, et omnia in perpetuum rata permanere decernimus. Illud nominatim omnimodo prohibentes, ne abbatum aliquis monachos vestros sine regulari commendatione suscipiat. Si qua igitur ecclesiastica saecularisve persona nostrae confirmationi et constitutioni vestrae temeritate aliqua obviare praesumpserit, tanquam religionis et quietis monasticae perturbatrix, auctoritate beatorum Petri et Pauli et nostra, donec satisfaciat, excommunicationis gladio feriatur. Qui vero conservator exstiterit, omnipotentis Dei et apostolorum ejus benedictionem et gratiam consequatur. Interdicimus autem ne quis conversos laicos professos vestros ad habitandum suscipiat. Ego Calixtus catholicae Ecclesiae episcopus confirmavi, et subscripsi. Datum Sodoloci per manum Chrysogoni sanctae Romanae Ecclesiae diaconi cardinalis ac bibliothecarii, decimo Kal. Januarii, indict. XII, Incarnationis Dominicae millesimo centesimo decimo nono, pontificatus autem domini Calixti II papae anno primo.
LIX.  Brunonem archiepiscopum Trevirensem liberum declarat ab omni potestate legati, nisi a latere dirigatur.   (Anno 1120, Jan. 3.) [HONTHEIM,  Hist. Trevir.,  I, 504.]
Author: Calixtus II

CALIXTUS episcopus, servus servorum Dei, venerabili fratri BRUNONI Trevirensi archiepiscopo, salutem et apostolicam benedictionem.

Consuetudo sedis apostolicae, et ipse rationis ordo exposcit, ut sapientes religiosasque personas et Romanae Ecclesiae obedientiae devotas existentes honorare amplius ac diligere debeamus. Proinde, frater dulcissime, postulationi tuae clementer annuimus, et personam tuam dilectionis brachiis amplectimur, et eam a cujuslibet legati potestate absolvimus, nisi forte a nostro latere dirigatur; confidimus enim in Domino, quia de sapientia ac religione tua et Deo ac Ecclesiae honor magnus utilitasque proveniat. Data Cluniaci III Nonas Januarii.
LX.  Brunoni archiepiscopo metropolitanum jus aliaque prisca ornamenta constabilit.   (Anno 1120, Jan. 3.) [HONTHEIM.,  ibid.  ]
Author: Calixtus II

CALIXTUS episcopus, servus servorum Dei, venerabili fratri BRUNONI Trevirensi archiepiscopo, salutem et apostolicam benedictionem.

Dignitatem vel Ecclesiae vel personis per authentica praedecessorum nostrorum privilegia traditam, nos quoque inconvulsam, praestante Deo, volumus conservari. Illud igitur dignitatis, illud honoris, quod Trevirensi Ecclesiae ac praedecessoribus vestris de sede apostolica est collocatum, nos ejusdem sedis auctoritate, cooperante Domino, stabilimus, et legitimum perpetuumque manere sancimus, ut videlicet Trevirensis Ecclesia super tres civitates Metim, Tullum et Virdunum metropolis habeatur, et ipsarum civitatum episcopi eam matrem ac magistram, salva in omnibus Romanae Ecclesiae auctoritate ac reverentia, recognoscant. Porro tibi tuisque legitimis successoribus, frater in Christo charissime, usum pallii confirmamus, et ex apostolicae sedis liberalitate jumento purpura instrato per constitutas ecclesiae stationes vehi, atque ante vos crucem deferri concedimus, sicut et praedecessores nostros tuis constat praedecessoribus concessisse. Ego Calixtus Ecclesiae catholicae episcopus. Ego Lambertus Ostiensis episcopus. Datum Cluniaci per manum Crysogoni S. R. E. diaconi cardinalis ac bibliothecarii, III Nonas Januarii, ind. XIII, Incarn. Dom. 1120, pontificatus autem domini Calixti II papae anno I.
LXII.  Ad Vol[ricum] Constantiensem episcopum.--Ut Schafhusensibus restituat praedium per vim ablatum.   (Anno 1120, Jan. 3.) [NEUGART,  Cod. diplom. Alem.,  II, 46.]
Author: Calixtus II

CALIXTUS episcopus, servus servorum Dei, venerabili fratri Vo. episcopo et canonicis Constantiensis Ecclesiae, salutem et apostolicam benedictionem.

Scafhusenses fratres agitatam diu querimoniam repetere non desistunt. Conqueruntur enim quod praedium a Tuotone illo eis oblatum per violentiam auferatis. Praecipimus ergo dilectioni ergo vestram ut eis aut praedium ipsum in pace et quiete reddatis, aut si quid in eo juris habere confiditis, opportuno loco et tempore ad exsequendam justitiam veniatis. Verumtamen illud nobis honestius et utilius videretur, si quisque quod suum est, sine scandalo et sicut fratres condecet, obtineret. Etsi enim Tuoto ille in apostasiam lapsus sit, et contra honorem Dei et salutem animae suae retrorsum abierit, nulla tamen ratione permittitur ut ea quae libere ac sponte obtulerat, debuerit abstulisse. Data Cluniaci III Non. Jan..